VS00066372
Datum: 2000-01-01T01:00:00.000+01:00
datum_sodbe_i_stopnje: 2022-02-28T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - kršitve pravic osebnosti
skupina: poškodbe glave in možganov in njihove posledice - poškodbe rok in ramenskega obroča in njihove posledice - poškodbe prsne in trebušne votline in njihove posledice - poškodbe okolčja in stegnenice in njihove posledice - poseg v druge pravice osebnosti
fischer: zelo lahki primeri
odskodnina: 20.000
opombe: II DoR 18/2023 Predlog za dopustitev revizije tožene stranke je bil zavrnjen, ker ni izkazala odstopa od sodne prakse.
sodisce: Vrhovno sodišče

## Oškodovanec

**Spol:**

ženska

**Starostna skupina:**

ni opredeljeno

## Škodni dogodek

Toženec je v času trajanja zakonske zveze s tožnico grdo ravnal - poleg groženj, žaljivk in zmerjanja je tožnica trpela tudi fizično nasilje.

Tožnik je ob škodnih dogodkih tožnico (pogosto ob vpričo otrok) grobo žalil in ji grozil s smrtjo. Pogosto je bila primorana zapustiti dom (tudi prespati v smetnjaku). Ob toženčevem ravnanju se je tožnica počutila kot žival, bila je ponižana, ni se mogla braniti, temveč je udarce prenašala. Sramovala se je dogajanja v družini. Pogosto je imela modrice, zaradi poškodbe nosu 1 mesec ni mogla v službo. Še danes se počuti ponižano in podoživlja dogodke. Izgubila je občutek varnosti, samospoštovanje, samozavest in se počuti ničvredno. Živi izolirano, je nezaupljiva do ljudi ter se izogibam stikom. Posledice nasilja so pri njej zapustile depresivno motnjo.

Izpostavljeni dogodki:

    leta 2000 je toženec tožnico in starejšo hči nagnal iz stanovanja z besedami: "marš kurve van, dok ne bude klanja". Prenočili sta pri toženčevem bratu;

    na božič 2001 ali 2002 je od hčerke zahteval, da izprazni zamrzovalno omaro in odnese hrano v smeti. Tožnica je s hčerkami zaradi strahu ta večer odšla iz stanovanja. Hčerki sta se pozneje vrnili, tožnica pa je prespala pri skupnih smetnjakih in se domov vrnila naslednji dan;

    leta 2003 je toženec tožnico pošiljal pred vhodna vrata, tako da je večkrat morala pozvoniti, vstopiti in pozdraviti, nato pa je proti njej vrgel kozarec;

    leta 2004 je toženec grozil hčerki, da je ista kurba kot tožnica, da bo vse nagnal od doma, da bo tožnico spravil na invalidski voziček. Tožnico je s polno močjo "boksnil" v obraz in ji poškodval nos;

    leta 2005 je toženec na tožničini glavi razbil keramični krožnik, jo večkrat boksnil in jo brcal od kuhinje do otroške sobe. Zatekla se je v otroško sobo k 12 letni mlajši hčerki, ki je prosila toženca, naj ne ubije tožnice, toženec pa jo je še naprej brcal v noge in trebuh, da je obležala na tleh;

    leta 2012 je toženec šel nad mlajšo hčerko z nožem. Vmes je stopila tožnica, katero je toženec s pestjo udaril v obraz, z lesenim delom kuhinjskega noža pa večkrat v levo ramo;

    leta 2014 se je toženec razburil in s tožnico fizično obračunal ter jo poniževal. Zmerjal jo je s kurbo, ustašico ter ji grozil s smrtjo. Škodni dogodek je trajal dlje časa, toženec je imel tudi puško, tožnica mu je komaj ušla. Toženec je bil za dogodek obsojen za KD ogrožanja.

## Poškodba

Ob dogodku leta 2004 je tožnica utrpela zlom nosne kosti, odrgnine na nosnem korenu in podplutbo obeh vek levega očesa. Zaradi poškodbe nosu je bila v bolniškem staležu 1 mesec.

Ob dogodku leta 2005 je tožnica utrpela več udarnin in podplutb po rebrih in nogah, saj jo je brcnil najmanj 10 x.

Ob dogodku leta 2012 je tožnica utrpela udarnino leve rame.

Ob dogodku leta 2014 je tožnica utrpela poškodbo lasišča, obraza, ugriz na desni nadlahti in udarnino roke.

## Telesne bolečine

1.500 EUR za dogodek leta 2004: ob udarcu je tožnico hudo zabolelo. Hude bolečine je trpela 1 dan.Zmerne bolečine (srednje intenzivnosti) je trpela 7-10 dni (jemala je analgetike). 14 dni je trpela lažje bolečine.

1.500 EUR za dogodek leta 2005: tožnica je utrpela več brc in udarnin po prsnem košu in nogah. Na dan dogodka je tožnico huje bolelo, nato je trpela zmerne bolečine 7 dni, nato lažje, ki so izvenele v 7-10 dnevih.

1.000 EUR za dogodek leta 2012: tožnico je huje bolelo, 3 dni po dogodku je trpela bolečine srednje intenzitete, nato lažje še 10 dni.

1.000 EUR za dogodek leta 2014: tožnico je na dan dogodka huje bolelo, 2 dni po dogodku je trpela bolečine srednje intenzitete, nato lažje še 7-10 dni.

#### Nevšečnosti med zdravljenjem

Ob dogodku leta 2004: dajanje obkladkov, 5 x pregled pri specialistu, rentgentsko slikanje, 14-dnevne težave z dihanjem.

## Strah

1.000 EUR za dogodek leta 2004 - ob škodnem dogodku je tožnica utrpela intenzivni kratkotrajni primarni strah in nato še 7 dni sekundarni strah.

1.000 EUR za dogodek leta 2005 - tožnica je utrpela intenzivni kratkotrajni primarni strah in nato še 7 dni sekundarni strah.

1.000 EUR za dogodek leta 2012 - tožnica je utrpela intenzivni kratkotrajni primarni strah in nato še 7 dni sekundarni strah.

2.000 EUR za dogodek leta 2014 - tožnica je utrpela hujši primarni strah, saj se je ob telesnem napadu in grožnji s strelnim orožjem bala za življenje. Nato še 10 dni sekundarni strah.

## Kršitev drugih pravic osebnosti

Toženec je posegel v duševno integriteto tožnice in njeno dostojanstvo, saj jo je ob dogodkih ponižal, osramotil in spravil v manj vreden položaj. Intenziteta okrnitve dostojanstva je bila toliko močnejša, ker so napade spremljali tožničini otroci. Starši si prizadevajo, da pred otroci ne kažejo nemoči, šibkosti, temveč so jim opora. Ker jo je ob tako ranljivih dogodkih videla hči, je poseg toliko intenzivnejši. Grožnje s smrtjo in grobe žaljivke v družinski skupnosti, v zavetju doma, so hudo posegle v duševno celovitost. Tožnica ni več imela občutka varnosti tam, kjer bi ga morala imeti največ, tožnica se je bala.

    2.000 EUR za dogodek leta 2000: toženec je tožnico vpričo otrok grobo žalil, začasno je morala zapustiti dom;

    2.000 EUR za dogodek na božič 2001/2002 - tožnik jo je grobo žalil, začasno je morala zapustiti dom in za božič prespati v prostoru za smetnjake;

    2.000 EUR za dogodek leta 2003;

    1.500 EUR za dogodek leta 2004;

    1.000 EUR za dogodek leta 2005;

    1.500 EUR za dogodek leta 2014.

**Zveza:**

RS - Ustava, Zakoni, Sporazumi, Pogodbe Obligacijski zakonik (2001) - OZ člen 179, 181